Oficialusis leidinys L 112 , 03/05/1994 p. 0002 - 0004

specialusis leidimas suomių kalba: skyrius 3 tomas 57 p. 0033

specialusis leidimas švedų kalba: skyrius 3 tomas 57 p. 0033



Tarybos reglamentas (EB) Nr. 1017/94 1994 m. balandžio 26 d. dėl žemės, šiuo metu apsėtos lauko kultūromis, pertvarkymo į ekstensyviąją gyvulininkystę Portugalijoje EUROPOS BENDRIJŲ TARYBA, atsižvelgdama į Europos bendrijos steigimo sutartį, ypač į jos 43 straipsnį, atsižvelgdama į Komisijos pasiūlymą, atsižvelgdama į Europos Parlamento nuomonę [1], kadangi daugiau kaip milijonas hektarų keliuose Portugalijos regionuose buvo kolektyvizuoti pagal "Reform Agraria"; kadangi didžioji šios žemės dalis buvo arba yra iš naujo išdalinta buvusių savininkų paveldėtojams; kadangi iki kolektyvizacijos dalis šios žemės buvo skirta gyvulininkystės produkcijos gamybai; kadangi po kolektyvizacijos ši žemė daugiausia buvo naudojama lauko kultūroms auginti; kadangi, pertvarkant minėtą žemę į tradicines ūkininkavimo veiklos rūšis, jei tik tai nekelia grėsmės tuo užsiimančių ūkių perspektyvumui, būtent, ekstensyviam galvijų ir (arba) avių ir ožkų auginimui, kaip rekomenduojama tam tikruose Portugalijos regionuose, būtina, kad būtų suteikiama pakankamai teisių priemokoms gauti, kaip nurodyta 1968 m. birželio 27 d. Tarybos reglamento (EEB) Nr. 805/68 dėl bendro galvijienos rinkos organizavimo [2] 4d straipsnyje ir 1989 m. rugsėjo 25 d. Tarybos reglamento (EEB) Nr. 3013/89 dėl bendro avienos ir ožkienos rinkos organizavimo [3] 5a straipsnyje; kadangi Portugalijai turėtų būti suteikta galimybė įgyvendinti šios žemės pertvarkymo programą, skiriant jai specialųjį nacionalinį rezervą, suteikiantį teisę priemokoms gauti; kadangi tam, kad nebūtų trikdoma padėtis Portugalijos rinkoje, būtina apriboti didžiausią naminių galvijų vienetų (GV), kuriems gali būti taikoma žemės pertvarkymo programa, skaičių; kadangi žemės kolektyvizacijos procesas dėl savo pobūdžio ir masto padarė poveikį visai ūkininkavimo veiklai, taigi, ir visiems aptariamų regionų ūkiams; kadangi dėl to visų kolektyvizuotų regionų žemės ūkio paskirties žemė galėtų dalyvauti įgyvendinant žemės pertvarkymo programą; kadangi galimybė dalyvauti įgyvendinant žemės pertvarkymo programą turėtų būti sudaryta tik gamintojams, turintiems visus žemės sklypus arba jų dalį regionuose, kuriuose buvo vykdoma kolektyvizacija, jei tik jie atitinka tam tikrus reikalavimus, ir pagal kompetentingos institucijos patvirtintą žemės pertvarkymo planą įsipareigojusiems pertvarkyti tokius sklypus į ekstensyviąją gyvulininkystę su didžiausiu gyvulių tankumu pertvarkytame hektare; kadangi, nepažeidžiant esančių gamintojų teisių, už naujų, pagal žemės pertvarkymo programą pradėtų auginti karvių žindenių atsivestus jaučius, taip pat gali būti mokamos specialios priemokos, numatytos pagal Reglamento (EEB) Nr. 805/68 4 straipsnį; kadangi dėl to tikslinga, kad dalis teisių į priemokas už žemės su lauko kultūromis pertvarkymą, į tinkamą karvėms žindenėms auginti, būtų panaudotos pirmiau minėtame reglamente nurodytų priemokų regiono aukščiausiai ribai padidinti; kadangi, siekiant išvengti piktnaudžiavimo sistema, teisių, įgytų pertvarkant žemę, perdavimas arba laikinas perdavimas turėtų būti apribotas ir turėtų būtų priimta nuostata dėl gamintojams, nevykdantiems įsipareigojimų, skiriamų nuobaudų; kadangi žemės pertvarkymo programa turi būti baigta įgyvendinti per nustatytą laiką; kadangi dėl to reikėtų priimti nuostatą, kad, baigus įgyvendinti programą, pagal šį reglamentą sukurtas specialusis rezervas ir visos dar nesuteiktos teisės turėtų nustoti galioję; kadangi už ariamos žemės plotus, pertvarkytus į ekstensyviąją gyvulininkystę, nebeturi teisės gauti mokėjimų pagal programą, numatytą pagal 1992 m. birželio 30 d. Tarybos reglamentą (EEB) Nr. 1765/92, nustatantį paramos sistemą tam tikrų lauko kultūrų augintojams [4]; kadangi dėl to tokią žemę derėtų laikyti daugiamete ganykla, kaip nurodyta šio reglamento 9 straipsnyje, ir dėl to Portugalijos regionų bazinis plotas turėtų būti sumažintas visu pertvarkytos žemės ploto dydžiu, PRIĖMĖ ŠĮ REGLAMENTĄ: 1 straipsnis Portugalijai suteikiama teisė per aštuonerius metus regionuose, išvardytuose šio reglamento priede, įgyvendinti žemės, iki 200000 ha, apsėtos lauko kultūromis, pertvarkymo į ekstensyvią gyvulininkystę programą. 2 straipsnis Nepažeidžiant Reglamento (EEB) Nr. 805/68 4f straipsnio ir Reglamento (EEB) Nr. 3013/89 5b straipsnio reikalavimų, Portugalijai skiriamas specialusis autonominis nacionalinis rezervas (toliau — "specialusis rezervas"), apimantis teisių visumą priemokoms už karves žindenes gauti, kaip apibrėžta Reglamento (EEB) Nr. 805/68 4d straipsnyje ir (arba) priemokoms už avis, kaip apibrėžta Reglamento (EEB) Nr. 3013/89 5 straipsnyje (toliau — "teisės priemokoms gauti"), atitinkančioms 10000 galvijų vienetų (GV). Šiame reglamente GV perskaičiavimas į teisę gauti priemoką atliekamas naudojant 1991 m. liepos 1 d. Tarybos reglamento (EEB) Nr. 2328/91 dėl žemės ūkio struktūrų efektyvumo didinimo [5] priede pateiktą perskaičiavimo lentelę. Šiuo tikslu atsižvelgiama į karves žindenes bei avis ir (arba) ožkas, dėl kurių paduodamos paraiškos dalyvauti pertvarkymo programoje. 3 straipsnis 1. Specialaus rezervo teisės į priemoką skiriamos ūkininkams, turintiems žemės ūkio naudmenas, kurios visos arba iš dalies naudojamos Reglamento (EEB) Nr. 1765/92 I priede nurodytoms lauko kultūroms auginti. Žemės sklypai atitinka reikalavimus, jeigu: - jie yra priede išvardintuose regionuose, - augintojai už juos gavo kompensacinius mokėjimus, nustatytus Reglamente (EEB) Nr. 1765/92, ir - jiems taikoma žemės pertvarkymo į ekstensyviąją gyvulininkystę programa. 2. Suteikiant teises laikomasi reikalavimo, kad deklaruotame žemės plote gyvulių tankumas, apskaičiuotas pagal Reglamento (EEB) Nr. 805/68 4g straipsnio 1, 2 ir 3 dalies reikalavimus, būtų 0,5 GV viename hektare arba mažesnis. 3. Tam tikras skaičius teisių į priemokas, atitinkančių 0,5 GV, suteikiamos už hektarą žemės, pertvarkytos į ekstensyviąją gyvulininkystę. Tačiau, jeigu žemės plotai yra pertvarkomi į tinkamus karvėms žindenėms auginti, priemoka sumažinama 25 %; likusios dėl šio sumažinimo nesuteiktos teisės pridedamos prie atitinkamo regiono aukščiausios ribos, nurodyto Reglamento (EEB) Nr. 805/68 4b straipsnio 3 dalyje. 4 straipsnis Tam, kad įgytų teises į priemokas, augintojai privalo pateikti paraišką, kuriame nurodoma konkreti teisių, kurias prašoma suteikti, rūšis, prie kurio pridedamas: - karvių žindenių ir (arba) ožkų ekstensyvaus auginimo plėtros planas, kompetentingai institucijai įrodantis, jog žemės pertvarkymas bus atliktas per nustatytą laiką ir kad bus laikomasi 3 straipsnio 2 dalyje nurodyto gyvulių tankumo deklaruotame žemės plote, - įsipareigojimas nebeauginti lauko kultūrų deklaruotuose žemės plotuose, kurie bus pertvarkyti į ekstensyviąją gyvulininkystę, - pareiškimas, kad augintojas žino sąlygas, kurioms esant suteikiama teisė į priemokas. 5 straipsnis Remdamasi pateiktom paraiškom, kompetentinga institucija priima sprendimą dėl suteiktinų teisių į priemokas skaičiaus ir apie tai kasmet, ne vėliau kaip likus dviems mėnesiams iki pirmojo prašymų dėl teisės į priemokas, kurias nustatė Portugalija už karves žindenes ir (arba) avis ir (arba) ožkas, pateikimo laikotarpio pirmosios dienos informuoja pareiškėjus. 6 straipsnis 1. Teisės į priemokas, suteiktos pagal šį reglamentą, pridedamos prie teisių, kurias jau turėjo gavėjai, ir reglamentuojamos atitinkamų Reglamento (EEB) Nr. 805/68 ir Reglamento (EEB) Nr. 3013/89 nuostatų. Tačiau tokių teisių negalima visiškai arba laikinai perduoti penkerius metus arba prekybos metus nuo tos dienos, kai jos buvo suteiktos. 2. Jeigu žemės plotai, nurodyti paraiškoje suteikti teises į priemokas, nepertvarkomi pagal 4 straipsnio a punkte minėtą planą, už tuos žemės plotus suteiktos teisės atimamos ir grąžinamos į specialųjį rezervą. 7 straipsnis Praėjus aštuoneriems metams nuo šio reglamento įsigaliojimo dienos, nesuteiktos teisės į priemokas netenka galios ir specialusis rezervas panaikinamas. 8 straipsnis Portugalijos valdžios institucijos imasi visų būtinų priemonių, užtikrinančių šio reglamento nuostatų laikymąsi. Tokias priemones pirmiausia sudaro: a) deklaruotų žemės plotų tinkamumo patikra; b) patikrinimai, kad būtų įsitikinta, jog deklaruotuose žemės plotuose, kurie tinkamai per nustatytą laiką buvo pertvarkyti į ekstensyviąją gyvulininkystę, nebeauginamos lauko kultūros. 9 straipsnis 1. Visas lauko kultūromis apsėtas plotas, perduotas pagal šį reglamentą ir atitinkantis visas priimtas paraiškas, nuo sekančių prekybos metų kiekvienais prekybos metais atimamas iš regiono bazinio ploto arba, kai taikoma, individualaus bazinio ploto, numatyto Reglamento (EEB) Nr. 1765/92 2 straipsnio 2 dalyje arba 3 dalyje. Portugalijos valdžios institucijos kasmet praneša Komisijai apie visą pertvarkytą plotą iš anksto, kad būtų galima pakeisti regiono bazinį plotą. 2. Pertvarkyti plotai, kurie pirmiau buvo užsėti lauko kultūromis, laikomi daugiamete ganykla, kaip nurodyta Reglamento (EEB) Nr. 1765/92 9 straipsnyje. 10 straipsnis Komisija, jei būtina, Reglamento (EEB) Nr. 805/68 27 straipsnyje ir Reglamento (EEB) Nr. 3013/89 30 straipsnyje nustatyta tvarka patvirtina išsamias šio reglamento taikymo taisykles. 11 straipsnis Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Liuksemburge, 1994 m. balandžio 26 d. Tarybos vardu Pirmininkas G. Moraitis [1] 1994 m. balandžio 22 d. pareikšta nuomonė (dar nepaskelbta Oficialiajame leidinyje). [2] OL L 148, 1968 6 28, p. 24. Reglamentas su paskutiniais pakeitimais, padarytais Komisijos reglamentu (EB) Nr. 3611/93 (OL L 328, 1993 12 29, p. 7). [3] OL L 289, 1989 10 7, p. 1. Reglamentas su paskutiniais pakeitimais, padarytais Komisijos reglamentu (EB) Nr. 233/94 (OL L 30, 1994 2 3, p. 9). [4] OL L 181, 1992 7 1, p. 12. Reglamentas su paskutiniais pakeitimais, padarytais Komisijos reglamentu (EB) Nr. 231/94 (OL L 30, 1994 2 3, p. 2). [5] OL L 218, 1991 8 6, p. 1. Reglamentas su paskutiniais pakeitimais, padarytais Komisijos reglamentu (EB) Nr. 3669/93 (OL L 338, 1993 12 31, p. 26). -------------------------------------------------- PRIEDAS 1 straipsnyje minėtų regionų sąrašas Castelo Branco, Santarém, Lisboa, Setubal, Evora, Beja, Faro ir Portalegre. --------------------------------------------------